Мерерид Поу Дейвис
Над един аперитив

Превод от английски: Елена Алексиева, 2002

chitanka.info

Ела, светлина на моя живот,

тази нощ

нека бъдем жестоки,

да подмамим момичето малко,

което наричат „Любов“,

тази нимфа нехайна —

не помъдрява тя

и все забравя да остави

крилата си зелени, крехки

у дома,

когато покрай нас прелита, като самото лято

да сме жестоки,

да я наречем

наше детенце мило

със невинната усмивка

косите — пълни със цветя

ръцете сключени и пълни със листа блестящи

нека извикаме онази

която наричат „Любов“

и отмъщавайки за нещо

почти забравено

косите да отрежем

ръцете й да прободем

да изгорим очите

и помежду си, усмихвайки се

над един аперитив,

нека отскубнем и разкъсаме

крилете й сияйни, крехки и зелени.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.